अर्थशास्त्रियों अभिनव सचेटी, डेविड पैटन और इयान ग्रेगरी स्मिथ द्वारा रॉयल स्टेटिस्टिकल सोसायटी नामक जर्नल में तटस्थ देशों के अंपायरों को रखे जाने के चलन शुरू होने और उसके पूर्व (1986 से 2012 के बीच) के 1000 टेस्ट मैचों की विवेचना और आंकड़ें प्रकाशित किए गए। पाया गया कि जिन मैचों में दोनों घरेलू अंपायरों ने अंपायरिंग की थी उनमें घरेलू टीम के मुकाबले मेहमान टीम के 16% अधिक खिलाड़ी पगबाधा (एलबीडब्ल्यू) आऊट करार दिए गए। जो मैच एक घरेलू अंपायर और एक तटस्थ अंपायर के साथ खेले गए उनमें घरेलू टीम के मुकाबले मेहमान टीम के 10% अधिक खिलाड़ी पगबाधा (एलबीडब्ल्यू) आऊट करार दिए गए। आश्चर्यजनक रूप से जिन मैचों में दोनों अंपायर तटस्थ देशों के रहें उनमें पगबाधा आऊट दिए जाने के मामले मेजबान और मेहमान टीम दोनों के लिए समान रहे। सोचिए, क्या क्रिकेट में अंपायरिंक के दौरान पक्षपात जारी रहता तो यह खेल आज जीवित होता? इस खेल का रोमांच आज भी बरकरार है तो वह इसलिए कि इसमें बिना भेदभाव के श्रेष्ठ प्रदर्शन करने वाली टीम को विजयश्री हासिल होती है।